Tier val opsigter by dieretuin aan | Netwerk24
Tier val opsigter by dieretuin aan
21 April 2019 09:18
’n Skaars Sumatraanse tier het Saterdag ’n opsigter by die Topeka-dieretuin in Kansas, Amerika, aangeval en haar aan die agterkant van haar kop en nek beseer voordat ander personeellede die dier met kos kon weglok, sê dieretuin-beamptes.
Van ons personeel het goed gesien wat jy hoop jy nooit in jou loopbaan hoef te aanskou nie.
Die hooftieropsigter was by haar bewussyn toe sy na ’n hospitaal geneem is, waar haar toestand as stabiel beskryf is, het Molly Hadfield, woordvoerder van die Topeka-stadsraad, later gesê.
Die slagoffer was in die tier se buitemuurse habitat toe sy aangeval is, het die dieretuin se direkteur, Brendan Wiley, tydens ’n mediakonferensie gesê.
Volgens Wiley het die sewejarige tiermannetjie, Sanjiv, die habitat binnegekom, wat nie veronderstel is om te gebeur as daar ’n mens in is nie.
“Die een of ander fout het hier gebeur,” het Wiley gesê, en bygevoeg dat die voorval ondersoek word.
“Van ons personeel het goed gesien wat jy hoop jy nooit in jou loopbaan hoef te aanskou nie.”
Ook besoekers het gesien hoe Sanjiv die werker beseer. Sy het snye en gate aan haar kop en nek, sowel as beserings aan haar rug en arm opgedoen, het hy gesê.
Die dieretuin was daarna vir 45 minute gesluit.
Dieretuinbeamptes beplan nie om vir Sanjiv van kant te maak nie.
“Hy het gedoen presies wat ’n tier sou doen as iets in sy gebied is,” het Wiley gesê. – Reuters
Meer oor: Amerika | Aanval
Tier van Duitsland kry nuwe tuiste in die Vrystaat
Skaars wit tier byt werker by dieretuin dood